b'\n_START_ARTICLE_\nRoger Broo\n_START_PARAGRAPH_\nRoger Nils H\xc3\xa5kan Broo (1. lokakuuta 1945 Ylimarkku \xe2\x80\x93 24. lokakuuta 2017 Turku) oli suomenruotsalainen yhteiskuntatieteilij\xc3\xa4 ja kanslianeuvos, joka ty\xc3\xb6skenteli pitk\xc3\xa4\xc3\xa4n \xc3\x85bo Akademin hallintojohtajana ja vaikutti suomenruotsalaisessa kulttuuriel\xc3\xa4m\xc3\xa4ss\xc3\xa4._NEWLINE_Broo valmistui yhteiskuntatieteiden maisteriksi \xc3\x85bo Akademista vuonna 1971. H\xc3\xa4n ty\xc3\xb6skenteli tutkimusassistenttina Svenska litteraturs\xc3\xa4llskapetin yhteiskuntatutkimuksen lautakunnassa 1969\xe2\x80\x931977 sek\xc3\xa4 kauppa- ja teollisuusministeri Kristian Gestrinin poliittisena sihteerin\xc3\xa4 1974\xe2\x80\x931975, ennen kuin astui \xc3\x85bo Akademin palvelukseen vuosiksi 1977\xe2\x80\x932010. Korkeakouluneuvoston j\xc3\xa4senen\xc3\xa4 (1972\xe2\x80\x931977) h\xc3\xa4n solmi suhteita yliopistoihin ja poliittisiin p\xc3\xa4\xc3\xa4tt\xc3\xa4jiin, ja kun \xc3\x85bo Akademi siirtyi vuonna 1981 valtionrahoituksen piiriin, rahoituksen taso pysyi pitk\xc3\xa4lti Broon ansiosta entisell\xc3\xa4\xc3\xa4n. Broo toimi my\xc3\xb6s Ammattikorkeakoulu Novian hallituksen ensimm\xc3\xa4isen\xc3\xa4 puheenjohtajana, ja h\xc3\xa4n johti pohjoismaisten yliopistojen hallintoyhteisty\xc3\xb6t\xc3\xa4 vuosina 1989\xe2\x80\x932002._NEWLINE_Broo vaikutti Turun kunnallispolitiikassa RKP:n edustajana sek\xc3\xa4 toimi lukuisissa muissa luottamusteht\xc3\xa4viss\xc3\xa4, kuten Svenska kulturfondenin, Pro Artibus -s\xc3\xa4\xc3\xa4ti\xc3\xb6n ja Turun taidemuseon hallituksen j\xc3\xa4senen\xc3\xa4 ja puheenjohtajana, Suomen UNESCO-toimikunnan kulttuuriosaston puheenjohtajana (1978\xe2\x80\x931987) ja osallistui useiden valtiollisten komiteoiden ja ty\xc3\xb6ryhmien toimintaan. H\xc3\xa4n oli my\xc3\xb6s Aktian hallintoneuvoston ja Turku 2011 -s\xc3\xa4\xc3\xa4ti\xc3\xb6n valtuuskunnan j\xc3\xa4sen sek\xc3\xa4 ajatushautomo Magman hallituksen puheenjohtaja._NEWLINE_Broo sai kanslianeuvoksen arvonimen vuonna 1999. H\xc3\xa4nen puolisonsa vuodesta 1970 oli professori Harriet Silius, ja heill\xc3\xa4 on kolme lasta.'